b'\n_START_ARTICLE_\nWingsuit\n_START_PARAGRAPH_\nWingsuit flying este sportul \xc3\xaen care un om poate zbura folosind un costum special numit "Wingsuit" (costum cu aripi), care are ad\xc4\x83ugat\xc4\x83 o membran\xc4\x83 \xc3\xaentre corp \xc8\x99i membre. Cu ajutorul costumului, o persoan\xc4\x83 poate plana pe o distan\xc8\x9b\xc4\x83 cel pu\xc8\x9bin dubl\xc4\x83 \xc3\xaen compara\xc8\x9bie cu distan\xc8\x9ba p\xc3\xa2n\xc4\x83 la sol. \xc3\x8en timpul zborului este posibil schimbarea direc\xc8\x9biei \xc8\x99i a vitezei prin modificarea pozi\xc8\x9biei toracelui, umerilor, \xc8\x99oldurilor, genunchilor. Costumul este dotat cu o para\xc8\x99ut\xc4\x83 pentru aterizarea \xc3\xaen siguran\xc8\x9b\xc4\x83 dup\xc4\x83 planare. Se spune c\xc4\x83 singura diferen\xc8\x9b\xc4\x83 intre un wingsuit \xc8\x99i o veveri\xc8\x9b\xc4\x83 zbur\xc4\x83toare este coada veveri\xc8\x9bei cu care \xc3\xae\xc8\x99i poate fr\xc3\xa2na ateriz\xc4\x83rile; para\xc8\x99uta este echivalentul Wingsuit pentru coada veveri\xc8\x9bei. Un om \xc3\xaen c\xc4\x83dere liber\xc4\x83 ajunge la viteze cuprinse \xc3\xaentre 180 \xc8\x99i 225 km/h, dar folosind un Wingsuit viteza se poate reduce la aproximativ 65 km/or\xc4\x83. Cel mai important record neoficial este de 20.45 km, de\xc8\x9binut de 3 spanioli (Alvaro Bulto, Santi Corella \xc8\x99i Toni Lopez), care au s\xc4\x83rit de la \xc3\xaenal\xc8\x9bimea de 10.67 km dintr-un avion \xc8\x99i au traversat Str\xc3\xa2mtoarea Gibraltar.\n_START_SECTION_\nMecanismul de zbor\n_START_PARAGRAPH_\nFolosind costumul Wingsuit si o parasut\xc4\x83, "zbur\xc4\x83torii" se lanseaz\xc4\x83 \xc3\xaen aer. Tehnicile de lansare sunt diferite, \xc3\xaen func\xc8\x9bie de loca\xc8\x9bie \xc8\x99i fluxul de aer. \xc3\x8en cazul lans\xc4\x83rii din avion, "zbur\xc4\x83torul" trebuie s\xc4\x83 \xc3\xae\xc8\x99i \xc3\xaentind\xc4\x83 bra\xc8\x9bele \xc8\x99i implicit membranele la momentul potrivit. Dac\xc4\x83 face acest lucru mai devreme, risc\xc4\x83 s\xc4\x83 se izbeasc\xc4\x83 de avion sau s\xc4\x83 \xc3\xae\xc8\x99i piard\xc4\x83 stabilitatea. Planarea din v\xc3\xa2rful unui munte sau dintr-un balon cu aer cald este total diferit\xc4\x83. Viteza ini\xc8\x9bial\xc4\x83 datorat\xc4\x83 mi\xc8\x99c\xc4\x83rii \xc3\xaen cazul avionului, aici este absent\xc4\x83. \xc3\x8en acest caz se utilizeaz\xc4\x83 c\xc4\x83derea vertical\xc4\x83, folosind for\xc8\x9ba gravita\xc8\x9bional\xc4\x83 pentru a accelera, apoi costumul folose\xc8\x99te aceast\xc4\x83 for\xc8\x9b\xc4\x83 pentru a crea portan\xc8\x9b\xc4\x83. Pentru a ateriza \xc3\xaen siguran\xc8\x9b\xc4\x83 pe p\xc4\x83m\xc3\xa2nt, zbur\xc4\x83torul folose\xc8\x99te para\xc8\x99uta. \xc3\x8en aer, zbur\xc4\x83torul se folose\xc8\x99te de forma corpului s\xc4\x83u, pentru a \xc3\xaenainta \xc8\x99i a se ridica at\xc3\xa2t c\xc3\xa2t dore\xc8\x99te, de\xc8\x99i \xc3\xaen general majoritatea costumelor Birdman au un raport 2 la 1, asta \xc3\xaenseamn\xc4\x83 c\xc4\x83 pentru fiecare metru cobor\xc3\xa2t, \xc3\xaenainteaz\xc4\x83 2. Folosindu-se de forma corpului \xc8\x99i aleg\xc3\xa2nd forma \xc8\x99i caracteristicile costumului, vom putea controla viteza de \xc3\xaenaintare \xc8\x99i de c\xc4\x83dere spre pam\xc3\xa2nt. Astfel se poate \xc3\xaencetini la maxim viteza de c\xc4\x83dere, pentru a r\xc4\x83m\xc3\xa2ne c\xc3\xa2t mai mult timp \xc3\xaen aer ( \xc8\x99i implicit pentru a \xc3\xaenainta). Acest lucru se ob\xc8\x9bine schimb\xc3\xa2nd forma trunchiului, arcuind sau \xc3\xaendoind linia umerilor, \xc8\x99oldurilor \xc8\x99i a genunchilor, schimb\xc3\xa2nd unghiul de zbor \xc3\xaen v\xc3\xa2nt \xc8\x99i variind tensiunea aplicat\xc4\x83 membrelor costumului. Ace\xc8\x99ti zbur\xc4\x83tori \xc3\xae\xc8\x99i pot m\xc4\x83sura \xc8\x99i \xc3\xaembun\xc4\x83t\xc4\x83\xc8\x9bi performan\xc8\x9bele cu ajutorul unor computere care indic\xc4\x83 timpul men\xc8\x9binerii \xc3\xaen zbor, altitudinea la care s\xc4\x83 \xc3\xae\xc8\x99i deschid\xc4\x83 para\xc8\x99uta \xc8\x99i altitudinea de la care pornesc \xc3\xaen c\xc4\x83dere liber\xc4\x83. Din aceste date se poate afla viteza c\xc4\x83derii care poate fi comparat\xc4\x83 cu zborurile anterioare. Gps-urile pot fi folosite pentru a \xc3\xaenregistra \xc8\x99i a planifica traiectoria zborului. Viteza normal\xc4\x83 de c\xc4\x83dere a unui skydiver variaz\xc4\x83 \xc3\xaentre 180 si 225 km/or\xc4\x83 iar costumul wingsuit poate reduce aceast\xc4\x83 vitez\xc4\x83 p\xc3\xa2n\xc4\x83 la 40 km/or\xc4\x83.\n_START_SECTION_\nLeg\xc4\x83turi\xc2\xa0externe\n_START_PARAGRAPH_\nhttp://www.turistik.ro/info/wingsuit-flying---arta-de-a-zbura-0952'